b'\n_START_ARTICLE_\nAlgis Jurgis Morkeli\xc5\xabnas\n_START_SECTION_\nBiografija\n_START_PARAGRAPH_\n1959 m. baig\xc4\x97 Kapsuko J. Jablonskio vidurin\xc4\x99 mokykl\xc4\x85 ir \xc4\xafstojo \xc4\xaf Vilniaus universiteto Fizikos ir matematikos fakultet\xc4\x85. Kaip gabus studentas 1961 m. pasi\xc5\xb3stas t\xc4\x99sti studij\xc5\xb3 ir 1964 m. baig\xc4\x97 Leningrado universiteto ekonomikos fakultet\xc4\x85, \xc4\xafgij\xc4\x99s ekonomisto-matematiko specialyb\xc4\x99. Aktyviai sportavo, \xc5\xbeaid\xc4\x97 regbio komandoje. 1964 m. paimtas \xc4\xaf sovietin\xc4\x99 kariuomen\xc4\x99 metus tarnavo desantiniuose daliniuose Vidurin\xc4\x97je Azijoje. 1967\xe2\x80\x931969 m. mok\xc4\x97si Vilniaus universiteto aspirant\xc5\xabroje (vadovas \xe2\x80\x93 dr. Eduardas Vilkas), kur prad\xc4\x97jo tyrin\xc4\x97ti grupini\xc5\xb3 sprendim\xc5\xb3 u\xc5\xbedavinius. T\xc4\x99sdamas amerikie\xc4\x8di\xc5\xb3 matematik\xc5\xb3 darbus, parod\xc4\x97, kad parenkant \xc4\xafvairi\xc5\xb3 aksiom\xc5\xb3 derinius galima gauti \xc4\xafvairius grupinius sprendinius, o naudojant tik labiausiai pripa\xc5\xbeintas aksiomas, gaunamos visos klasikin\xc4\x97s optimalaus sprendinio taisykl\xc4\x97s. Savo pirm\xc5\xb3j\xc5\xb3 met\xc5\xb3 darbus A. J. Morkeli\xc5\xabnas pateik\xc4\x97 fizikos-matematikos kandidato disertacijoje \xe2\x80\x9eKai kurie grupini\xc5\xb3 sprendim\xc5\xb3 u\xc5\xbedaviniai\xe2\x80\x9c. J\xc4\x85 apgyn\xc4\x97 1970 m. 1991 m. Sankt Peterburgo universitete apgyn\xc4\x97 disertacij\xc4\x85, 1992 m. fizikos ir matematikos moksl\xc5\xb3 daktaras._NEWLINE_1965\xe2\x80\x932004 m. Vilniaus universiteto d\xc4\x97stytojas, 1974\xe2\x80\x931979 m. Ekonomin\xc4\x97s kibernetikos katedros ved\xc4\x97jas. 1977 m. jam suteiktas mokslinis-pedagoginis docento vardas, nuo 1998 m. profesorius. 1979\xe2\x80\x931985 m. dirbo dar Matematikos ir kibernetikos institute. 1985\xe2\x80\x931992 m. Ekonomikos instituto vyr. mokslinis bendradarbis. Pablog\xc4\x97jus sveikatai, 2004 m. rugpj\xc5\xabt\xc4\xaf i\xc5\xa1\xc4\x97jo \xc4\xaf pensij\xc4\x85.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 tyrim\xc5\xb3 svarbiausi sritis \xe2\x80\x93 lo\xc5\xa1im\xc5\xb3 teorija. Dirbdamas Matematikos ir kibernetikos bei Ekonomikos institutuose toliau t\xc4\x99s\xc4\x97 grupini\xc5\xb3 sprendim\xc5\xb3 tyrimus, savo darbuose susistemino aksiom\xc5\xb3 kombinacijas, i\xc5\xa1ry\xc5\xa1kino kiekvienos aksiomos vaidmen\xc4\xaf atitinkamai grupinio sprendinio taisyklei, \xc4\xafved\xc4\x97 naujas aksiomas ir suformulavo kelias naujas, lygiavertes \xc5\xbeinomoms, taisykles. Jis susiejo grupinio sutvarkymo problemas su lo\xc5\xa1im\xc5\xb3 teorija ir naudingumo teorija.'